Млади Хидејори, коме је било само пет година, склонио се после очеве смрти са мајком у замак у Осаки, најјачу Хидејошијеву тврђаву. Хидејори је уживао подршку већа пет комесара, на челу са Ишида Мицунаријем, које је управљало Кјотом и околином престонице, и многих Хидејошијевих пријатеља и сарадника. Међутим, Хидејошијеви противници међу великашима, на челу са Ијејасу Токугавом, чланом већа пет регената, покушавали су да се ослободе централне власти. За само две године некадашњи Хидејошијев режим се урушио и чланови оба већа су се упустили у борбу за власт, што је довело до грађанског рата који је окончан битком код Секигахаре, октобра 1600, поразом Хидејоријевих присталица и успостављањем новог режима шогуната Токугава (1600-1868).